
הכנסת העשרים
מושב שלישי
<פרוטוקול מס' 699>
מישיבת ועדת הכספים
יום רביעי, י"ד באייר התשע"ז (10 במאי 2017), שעה 9:00
<סדר היום:>
<חוק מס הכנסה (הגדלת נקודות זיכוי להורים - הוראת שעה), התשע"ז-2017>
נכחו:

<חברי הוועדה:> 
משה גפני – היו"ר
נאוה בוקר

דוד ביטן

מיכל בירן

איתן ברושי

מיקי לוי

אברהם נגוסה

בצלאל סמוטריץ'

רחל עזריה

רועי פולקמן

עודד פורר

יואב קיש

מיקי רוזנטל

חברי הכנסת:

עבדאללה אבו מערוף

יעקב אשר

תמר זנדברג

שולי מועלם רפאלי

מיכאל מלכיאלי

נורית קורן

יואב קיש

<מוזמנים:> 
	שי באב"ד
	–
	מנכ"ל משרד האוצר

	גיא גולדמן
	–
	עוזר ראשי מחלקה משפטית, רשות המסים, משרד האוצר

	איתי טמקין
	–
	אגף התקציבים, משרד האוצר

	נדב שיינברגר
	–
	משרד האוצר

	איציק אורבך
	–
	מנהל תחום מפקח ארצי ניכויים, רשות המסים, משרד האוצר

	ורד בכר
	–
	מנהלת תחום בכירה שומה, רשות המסים, משרד האוצר

	רונית כהן
	–
	מנהלת תחום בכירה, רשות המסים, משרד האוצר

	נטליה מירנצ'וב
	–
	מנהלת תחום מפקח ארצי, רשות המסים, משרד האוצר

	ישי פרלמן
	–
	עוזר ראשי, רשות המסים, משרד האוצר

	שרית פלבר
	–
	רפרנטית, משרד המשפטים

	ירון שגיא
	–
	יו"ר הקרן להגנה מהבנקים


<ייעוץ משפטי: >
שלומית ארליך
<מנהל/ת הוועדה:>
טמיר כהן
<רישום פרלמנטרי:>
יפה קרינצה
<חוק מס הכנסה (הגדלת נקודות זיכוי להורים - הוראת שעה), התשע"ז-2017,  מ/1133>
<היו"ר משה גפני:>
בוקר טוב, אני פותח את הישיבה. 

<מיקי לוי (יש עתיד):>
הצעה לסדר, אדוני. 

<היו"ר משה גפני:>
בסדר, אבל בקצרה בבקשה. עוד לא התחלתי בכלל. 
<מיקי לוי (יש עתיד):>
חבל שחברי הכנסת האחרים אינם כאן, מלבד שניים, ודווקא ממפלגתו של שר האוצר, אבל בכל זאת אני מבקש להשמיע את קולי. הייתי בין היחידים שעליתי לדוכן ואמרתי שזו מגמה טובה מאוד ואני, מחוסר ברירה, אתמוך בו. אבל זה לא בסדר ולא ראוי והוא חוק/הוראת שעה מקולקלת לחלוטין. לא כך עושים את זה. זו לא כלכלה נכונה, חד-משמעית. נקודות הזיכוי מגיעות כהוראת שעה, וכהוראת שעה זה לא שווה כקליפת השום. מה זה נותן לנו? זה נותן לנו הוראת שעה לשנה וחצי, עכשיו יצאו שני בני הזוג, או אחד מהם, לעבודה – וזה מבורך, כדי לעודד אנשים לצאת לעבודה אני תומך בזה בכל לבי – אבל מה נעשה בעוד שנה וחצי? לכן אני ממליץ לחברי חברי הכנסת לא לתמוך בהוראת שעה אלא להפוך את זה לחוק. 
<היו"ר משה גפני:>
תודה רבה. היות שמדובר בסעיף אחד, אני רוצה שתקראו ותסבירו את החוק ולאחר מכן נעיר את ההערות שלנו. מי עושה את זה?
<גיא גולדמן:>
"הצעת חוק מס הכנסה (הגדלת נקודת זיכוי להורים - הוראת שעה), התשע"ז-2017. 
1. בתקופה שמיום ג' בטבת התשע׳׳ז (1 בינואר 2017) עד יום כ׳׳ג בטבת התשע׳׳ט (31 בדצמבר 2018), יקראו את פקודת מס הכנסה, לגבי הכנסה שהופקה בתקופה האמורה, כך:"
אולי אקדים ואומר: אנחנו מגדילים את נקודת הזיכוי גם להורים שמגדלים את ילדיהם במשותף וגם להורים שמגדלים את ילדיהם במסגרת של משפחה חד-הורית. התיקון בסעיף 40 נוגע לילדים שמגדלים אותם במסגרת של משפחה חד-הורית. יש נקודות זיכוי שניתנות להורה שכלכלת הילדים עליו - שזה המודל המקביל לאם במשפחה סטנדרטית; ויש את המודל של נקודות הזיכוי לבן זוג, שכלכלת הילדים על בן זוגו – שזה המודל המקביל לאב משפחה סטנדרטית. 

<היו"ר משה גפני:>
מה זה שונה מהמצב הקיים?

<גיא גולדמן:>
זה מגדיל את נקודות הזיכוי. 

<רחל עזריה (כולנו):>
אבל זה משמעותי. 

<גיא גולדמן:>
נכון. אבל בסעיף 40 אנחנו מדברים על החד-הוריים, אחר כך נגיע לסעיף - - -

"(1) בסעיף 40(ב) – 
(א) בפסקה (1), במקום '0.5 נקודת זיכוי בשל כל ילד, בשנת לידתו ובשנת בגרותו, שתי נקודות זיכוי בשל כל ילד החל בשנת המס שלאחר שנת לידתו ועד לשנת המס שבה מלאו לו חמש שנים' יקראו '1.5 נקודות זיכוי בשל כל ילד בשנת לידתו ו-0.5 נקודת זיכוי בשל כל ילד בשנת בגרותו, 2.5 נקודות זיכוי בשל כל ילד החל בשנת המס שלאחר שנת לידתו ועד לשנת המס שבה מלאו לו חמש שנים';"
<היו"ר משה גפני:>
הסבר. מה השינוי שאתם עושים?

<גיא גולדמן:>
השינוי הוא הגדלת נקודת הזיכוי בשנת הלידה מ-0.5 נקודה ל-1.5 נקודות, ובגיל שנה עד חמש שנים מ-2 נקודות ל-2.5 נקודות. 

<היו"ר משה גפני:>
ומי מקבל את זה?

<גיא גולדמן:>
הורה במשפחה חד-הורית שכלכלת הילדים עליו. זה יכול להיות גבר וזו יכולה להיות אישה, בדרך כלל זו אישה. 

<רחל עזריה (כולנו):>
זה המקביל לאישה - - -

<גיא גולדמן:>
נכון. 

<מיקי לוי (יש עתיד):>
וכל זה נכון לשנה וחצי. 

<גיא גולדמן:>
לא, לשנתיים, לא לשנה וחצי. מ-1 בינואר 2017 עד 31 בדצמבר 2018. זה רטרואקטיבי. 

<מיקי לוי (יש עתיד):>
שישה חודשים אחורה?

<גיא גולדמן:>
כן. 

<היו"ר משה גפני:>
אחרי שאתם כבר דנים אתם, אני רוצה לדעת: אתם מדברים על שנת הלידה. האישה יולדת ילד במרץ או ביוני, אז אתם נותנים לה את נקודת הזיכוי – ברוב המקרים זו אישה – מוסיפים לה את נקודת הזיכוי. רק אתם יודעים שבשנת הלידה של האישה היא לא עובדת כל האישה, על פי רוב היא עובדת מקסימום חצי שנה. 

<גיא גולדמן:>
זה גם מדמי הלידה שמשולמים על-ידי הביטוח הלאומי. 
<היו"ר משה גפני:>
מה זה גם וגם? הם לא נותנים כלום.

<איתי טמקין:>
היושב-ראש, רק להוסיף: גם אישה שתלד לכאורה בדצמבר - - - 

<היו"ר משה גפני:>
היא לא יולדת לכאורה בדצמבר, היא יולדת בממוצע, שזה יוני. 

<איתי טמקין:>
זה לשני הצדדים, כי ההטבה ניתנת בסופו של דבר - - - 
<היו"ר משה גפני:>
אז אתם לא נותנים כלום. אין לה נקודת זיכוי. 

<רחל עזריה (כולנו):>
למה?

<היו"ר משה גפני:>
בגלל שהיא לא עובדת, היא לא מגיעה לסף המס. אישה נורמלית לא מגיעה לסף המס בשנת הלידה שלה. 

<רחל עזריה (כולנו):>
בטח שכן, גם מדמי לידה משלמים מס הכנסה. 

<היו"ר משה גפני:>
אני מציע שתמשיכו. יש לי השגה בעניין הזה. תצטרכו להתחשב בי, שאני לא מבין. אם האישה לא מגיעה לסף המס, אז שבעלה יוכל לקבל את זה. 

<רחל עזריה (כולנו):>
אבל זה לא קשור למועד - - - 

<היו"ר משה גפני:>
למה את מתווכחת אתי? אישה יולדת בממוצע באמצע שנת המס. מכיוון שחלק גדול משנת המס הזאת היא לא עובדת, היא לא מגיעה לסף המס. בא אגף התקציבים - - -

<רחל עזריה (כולנו):>
אבל זה לא נכון, כי גם מביטוח לאומי משלמים מס. 
<איתי טמקין:>
אישה בחופשת לידה מקבלת - - - 

<היו"ר משה גפני:>
זאת המציאות, מה לעשות. מה שאני מבקש: היא מגיעה לסף המס ומקבלת את ההטבה הזאת – בסדר גמור; אבל אם אישה לא מגיעה לסף המס בגלל שהיא ילדה, אז שזה יעבור לגבר. מה דעתכם? רק בשנה הזאת, של שנת הלידה. 

<איתי טמקין:>
המשמעות של זה היא עוד 120 מיליון שקל. 

<היו"ר משה גפני:>
אז תגידו 120 מיליון שקל, אל תתווכחו אתי על העובדות. 

<איתי טמקין:>
שניה, אסביר. 

<היו"ר משה גפני:>
למה שלא תיתנו את זה לתא המשפחתי, אם אתם רוצים לעשות טוב? לא לעבוד על השר?

<נדב שיינברגר:>
צריכים להבין שתוכנית "משפחה נטו" היא תוכנית שלמה, וזה יגיע לוועדה בהמשך. יש שם הסיפור של מס הכנסה שלילי - ההגדלה שאנחנו רוצים לתת לאנשים שלא מגיעים לתקרת המס. 
<היו"ר משה גפני:>
נדב, בסדר. עלי לא יעבדו, שיעבדו על מי שהם רוצים. הלאה. זו גם הוראת שעה וגם מדובר על הטבה בשנת לידה. נדב, אם המצב יהיה שהיא כן מגיעה לסף המס, כמו שנטען פה קודם – זה בסדר; אם היא לא מגיעה לסף המס – שהתא המשפחתי יקבל את זה, שבאמת תעשו הטבה לציבור הזה. אתם מדברים על שנתיים, שתי שנות מס. 

<נדב שיינברגר:>
אנחנו מדברים על זה טכנית, ואם הממשלה הזאת תמשיך - - - 

<מיקי לוי (יש עתיד):>
אז בואו נהפוך את זה לחוק. אל תדברו אתנו על הוראת שעה, בואו נהפוך את זה לחוק. 

<היו"ר משה גפני:>
אני מתנצל. הערתי לא במקום ולא בזמן. 

<רועי פולקמן (כולנו):>
- - - 

<מיקי לוי (יש עתיד):>
לא לא לא, הוראת שעה זה לעניין האחריות. 

<היו"ר משה גפני:>
רועי, טעיתי, אני מתנצל. אני מבקש, כמו שאמרתי בתחילת הישיבה, שקודם תקרא את כל החוק, תסביר אותו ולאחר מכן נשיג את השגותינו ונצביע. 

<גיא גולדמן:>
בסדר גמור. "(ב)
בפסקה (1א) –
(1) בפסקת משנה (א), במקום האמור בה יקראו: 1.5 נקודות זיכוי בשנת לידתו של הפעוט';

(2) בפסקת משנה (ב), במקום האמור בה יקראו: '2.5 נקודות זיכוי החל בשנת המס שלאחר שנת לידתו של הפעוט ועד לשנת המס שבה מלאו לו חמש שנים';"
זה משנה את מודל נקודות הזיכוי לגבי הורה במשפחה חד-הורית, שכלכלת הילדים היא על בן זוגו. זאת אומרת, מודל מקביל לאב במשפחה סטנדרטית. התיקון ב-2012 נתן את נקודות הזיכוי לאב ולהורה במשפחה חד-הורית, שכלכלת הילדים על בן זוגו. השינוי הוא הגדלת נקודת הזיכוי בשנת הלידה מ-1 נקודה ל-1.5 נקודות; בשתי השנים הבאות מ-2 נקודות ל-2.5; ובגילאי 4–5 מאפס נקודות ל-2.5 נקודות. 
<היו"ר משה גפני:>
לא רק חד-הורי, אתם מדברים פה - - - 

<גיא גולדמן:>
לא לא, זה מקביל לאב. כפי שאמרתי בהתחלה, אקריא לגבי חד-הורית - - - 

<היו"ר משה גפני:>
אבל מדובר גם על משפחה סטנדרטית. 

<רחל עזריה (כולנו):>
כן כן. 

<איתי טמקין:>
תיכף יגיע התיקון למשפחה סטנדרטית, היושב-ראש. 

<רחל עזריה (כולנו):>
זה חל על כולם. 

<רועי פולקמן (כולנו):>
אם החקיקה היתה מובנת לא היה צריך עורכי דין. זה מנוסח בצורה שאי-אפשר להבין. 

<היו"ר משה גפני:>
אני לא רוצה הסברים של חברי הכנסת. חברי הכנסת הם הרשות המחוקקת; אתם מפקחים עליהם, אל תסבירו אותם. 

<רועי פולקמן (כולנו):>
אני לא מסביר כלום. ההיפך, אני מנסה לבלבל. 

<גיא גולדמן:>
"(ג) בפסקה (3), בהגדרה 'פעוט' במקום 'ארבע שנים' יקראו 'שש שנים';"
המודל לנקודת זיכוי לפעוטות דיבר עכשיו מגיל אפס עד שלוש לאב ומגיל אפס עד חמש לאם. כרגע הוא יהיה מגיל אפס עד חמש לכולם – גם לאב וגם לאם. עכשיו אנחנו עוברים לאב ואם במשפחה סטנדרטית. 
"(2) בסעיף 66(ג) לפקודה –
(א) בפסקה (4) - (1) בפסקת משנה 1א), במקום האמור בה יקראו: '1.5 נקודות זיכוי בעד בל אחד מילדיה בשנת לידתו, ו-0.5 נקודת זיכוי בעד כל אחד מילדיה בשנת בגרותו';
(2) בפסקת משנה (ג), במקום 'נקודת זיכוי נוספת' יבוא '1.5 נקודות זיכוי נוספות';".
זה השינוי לגבי אישה, לגבי אם – תוספת של נקודה בשנת הלידה ותוספת של 0.5 נקודה בגילאי שנה עד חמש. 

"(ב) בפסקה (5) – 
(א) בפסקת משנה (א), במקום האמור בוז יקראו: '1.5 נקודות זיכוי בשנות לידתו של הפעוט';
(ב) בפסקת משנה (ב), במקום האמור בה יקראו: '2.5 נקודות זיכוי החל בשנת המס שלאחר שנת לידתו של הפעוט ועד לשנת המס שבה מלאו לו חמש שנים'."
זה השינוי לגבי אב. 

<היו"ר משה גפני:>
קודם כול, הסעיף הראשון. אתה יכול, בתמצית, להגיד לנו מה השינוי שאתם מבקשים לעשות ממה שהיה קודם בכל המערכת הזאת ומה שקורה עכשיו. בעצם להסביר את כל סעיף 1 מלא: על מי אתם מדברים, מה התוספות שעליהן מדובר. 
<גיא גולדמן:>
יש פה גם הגדלת נקודות זיכוי וגם השוואת נקודות הזיכוי בין האב לאם. לגבי האם – יש הגדלת נקודת זיכוי בשנת הלידה מ-0.5 נקודה ל-1.5 נקודות, ובגילאים שנה עד חמש מ-2 נקודות ל-2.5. לגבי האב – אנחנו משווים את מצבו לאם. לראשונה הוא יקבל נקודות זיכוי על גילאי ארבע וחצי. היום יש אפס נקודות זיכוי על גילאי ארבע וחמש. 
<היו"ר משה גפני:>
מה יש לגבר עד גילאי ארבע וחמש?

<גיא גולדמן:>
בשנת הלידה הוא מקבל נקודה, וזה יעלה לו ל-1.5 נקודות; בשתי השנים הבאות, גילאי שנה ושנתיים הוא מקבל 2 נקודות וזה יעלה לו ל-2.5 נקודות; בגיל שלוש זה כמו שנת הלידה, כלומר הוא מקבל נקודה וזה יעלה ל-2.5. זאת אומרת, אנחנו מדברים על רצף של 2.5 נקודות מגיל שנה עד גיל חמש, בדיוק כמו שמציעים לאם. 

<היו"ר משה גפני:>
זה במשפחה רגילה, שיש אבא ויש אמא. 

<גיא גולדמן:>
נכון. וגם הורה במשפחה חד-הורית - גם גרושים או פרודים ייהנו מאותה הטבה לגילאי אפס עד חמש. 

<היו"ר משה גפני:>
יש זוג גרוש; האישה ילדה ילד או שיש להם ילדים - - -

<גיא גולדמן:>
אם יש להם ילדים מגיל אפס עד חמש.

<היו"ר משה גפני:>
מה ההטבה לגרוש?

<רחל עזריה (כולנו):>
אותו דבר. 

<גיא גולדמן:>
מתייחסים אליהם באותו אופן. הורה גרוש לא יופלה לרעה על פני הורה במשפחה סטנדרטית. 

<מיקי לוי (יש עתיד):>
אני בכוונה מקשה עליכם: הרי הוא משלם לה דמי מזונות, ואנחנו נותנים לו, כבודד, תוספת בנקודות הזיכוי. התוספת נשארת לו לעצמו, מה הועילו חכמים? איך אני מעביר את זה למי - - -? אני אוחזת בילדים, או האישה אוחזת בילדים ואנחנו גרושים; המטרה שלנו היא לעזור למי שאוחז בילדים. אם האישה אוחזת בילדים, לפי דבריהם גם הגבר הגרוש מקבל את הזיכוי, אבל הוא שומר את זה לעצמו. המזונות נשארים מזונות. 
<רועי פולקמן (כולנו):>
מזונות זה דיון אחד, מתחשבנים שם. 
<רחל עזריה (כולנו):>
מה שיקרה מהר מאוד, שאם באמת זה יחולל שינוי המזונות יתאזנו עם הזמן. 

<רועי פולקמן (כולנו):>
למה, הילדים לא אצלו חלק מהשבוע?

<מיקי לוי (יש עתיד):>
אשרי המאמין. 

<רועי פולקמן (כולנו):>
הוא עדיין הורה. 

<רחל עזריה (כולנו):>
מיקי, יש פה שינוי בזה שעד היום נקודות הזיכוי היו דרך לעודד נשים לצאת לעבודה, ועכשיו נקודות הזיכוי הן דרך לעזור להורים עובדים שיש להם ילדים קטנים. לכן גם אם הם גרושים, מכיוון שהרעיון הוא לעזור להורים - - - 

<מיקי לוי (יש עתיד):>
את רוצה לעודד לצאת לעבודה, את שני בני הזוג. 

<רחל עזריה (כולנו):>
לא צריך לעודד, כמעט כולם עובדים. בעיקר צריך להקל. 

<מיקי לוי (יש עתיד):>
אשרי המאמין. 

<היו"ר משה גפני:>
הוא גרוש; כלכלת הילדים לא עליו, הם נמצאים אצל האם. מה אז אתם נותנים לגבר?
<גיא גולדמן:>
בשנת הלידה נותנים לו 1.5 נקודות. היום זה נקודה. 

<היו"ר משה גפני:>
הילדים לא עליו. 

<גיא גולדמן:>
נכון, הילדים לא עליו. היום הוא מקבל נקודה - - -

<היו"ר משה גפני:>
אז על מה הוא מקבל?

<גיא גולדמן:>
הוא הורה. הוא מקבל על זה שהוא הורה, יש לו ילד. 

<היו"ר משה גפני:>
אפילו שהכלכלה לא עליו. 

<גיא גולדמן:>
בגין הילד שלו הוא מקבל. 

<היו"ר משה גפני:>
זאת אומרת, הנושא הוא לא הילדים, אלא עוזרים לאבא. 

<גיא גולדמן:>
בדיוק. עצם זה שיש לו ילד. 

<היו"ר משה גפני:>
עד היום הבנו שנקודת זיכוי נותנים בגיל הילדים. היום אתם מחדשים, שנותנים גם במצב שכלכלת הילדים לא עליו. 

<גיא גולדמן:>
זו פקודת מס הכנסה, אדוני. אני לא מחדש כלום. זה החוק הקיים. 

<היו"ר משה גפני:>
למשל, ילד בגיל ארבע – האבא לא קיבל בגלל שכלכלת הילדים לא עליו. עכשיו נותנים לו 2.5 נקודות. אין לי טענות, אני רק רוצה לדעת. שאל אותי אחד מחברי הוועדה שלא נמצא כאן, ואני מצטרף לשאלה הזאת: אם נותנים לגבר גרוש שכלכלת הילדים לא עליו, רוצים לעזור לגבר הזה, למה לא לתת הטבה לרווק?

<רועי פולקמן (כולנו):>
קיש, אתה צריך להגיד את זה; אב שהמשמורת אצל האם, הוא לא הורה?
<היו"ר משה גפני:>
הוא מקבל נקודת זיכוי שנותנים לו עכשיו. אני בעד, אבל - - - 

<רועי פולקמן (כולנו):>
הוא גם הורה, מה זאת אומרת?

<היו"ר משה גפני:>
אבל כלכלת הילדים לא עליו. 

<יואב קיש (הליכוד):>
ממש לא. זה לא כלכלת הילדים? יש שני מצבים: אם יש משמורת משותפת - - -

<היו"ר משה גפני:>
שכנעת אותי, בסדר. 

<יואב קיש (הליכוד):>
צריך להבין את האבחנה: עדיין יש תעדוף לאם בשיטה הנוכחית. אתה לא רואה את זה עכשיו, אבל בחוק הקיים. איפה מה שהיה לי חשוב לוודא שלא יהיה הבדל? יש זוג נשוי והגבר מקבל X והאישה מקבלת Y בנקודות זיכוי; אותו דבר צריך לקרות לזוג גרוש. זה מה שאני מתכוון, שלא תהיה אפליה בין זוג גרוש לזוג נשוי. 

<רחל עזריה (כולנו):>
אין אפליה. בזה פתחנו את הדיון, שאין אפליה. 

<מיקי לוי (יש עתיד):>
אתה יודע מה? היכן שהילדים נמצאים, לשם נעביר את הנקודות. 

<יואב קיש (הליכוד):>
אבל הם מקבלים מזונות. כבר עושים את זה. אם יש משמורת משותפת, אז לשיטתך זה באמת שווה. אם אין משמורת משותפת, הצד השני משלם מזונות. 

<היו"ר משה גפני:>
אשאל לגבי רווק. אמר לי אחד מחברי הוועדה: למה אנחנו לא נותנים לרווק? הוא גם זכאי לקבל. היתה הצעה לעשות כמו שעשינו בחוק ההסדרים - - - 

<גיא גולדמן:>
רווק בלי ילדים אתה מתכוון. 

<רחל עזריה (כולנו):>
עם ילדים?

<היו"ר משה גפני:>
לתת שם הטבה. 
<גיא גולדמן:>
לסטודנטים?

<היו"ר משה גפני:>
כן. 

<גיא גולדמן:>
זה לא עניינה של הצעת החוק הזאת. הצעת החוק הזאת נועדה להגדיל נקודות זיכוי להורים. 

<רחל עזריה (כולנו):>
זה הטבות מס שמקבלים כשמסיימים את התואר. זה מה שעלה אז בחוק ההסדרים. 

<רועי פולקמן (כולנו):>
זה דיון על משפחה. נטו משפחה. 

<היו"ר משה גפני:>
בסדר. אני מבקש את השלמת ההסבר. 

<גיא גולדמן:>
אני רוצה להבהיר, למען הסר ספק: הצעת החוק הזו לא באה לשנות. אין הבדל בין אב במשפחה סטנדרטית, מבחינת נקודות הזיכוי על ילדים, לאב גרוש. אנחנו לא עושים את זה בהצעת החוק. גם לפני הצעת החוק וגם אחרי הצעת החוק הזאת אב גרוש נהנה מאותן נקודות זיכוי על ילדים שנהנה מהן אב במשפחה סטנדרטית. 

<היו"ר משה גפני:>
ילד מגיל 6 עד 17, ילד מגיל 18, גרוש או בכלל – אתם לא משווים את הגבר לאישה. 

<גיא גולדמן:>
בגיל 6 עד 18 יש נקודת זיכוי אחת נוספת במשפחה סטנדרטית לאישה, ובמשפחה חד-הורית להורה שכלכלת הילדים עליו. 

<היו"ר משה גפני:>
מה אתם מדברים כל הזמן על משפחה חד-הורית? ילד מגיל 6 עד 17 – כמה האישה מקבלת?
<גיא גולדמן:>
האישה מקבלת נקודה אחת נוספת מגיל 6 עד 18. היא נשארת עם שתי נקודות. 

<היו"ר משה גפני:>
יפה. כמה מקבל הגבר?

<גיא גולדמן:>
אין לו נקודות זיכוי. 

<היו"ר משה גפני:>
אתם לא מיטיבים אתו פה. 

<מיקי לוי (יש עתיד):>
הוא מקבל עד גיל חמש. 

<היו"ר משה גפני:>
למה האפליה הזאת? הרי אמרת בתחילת ההסבר שאתם משווים גבר לאישה; אני שואל למה אתם לא משווים גבר לאישה מגיל שש עד 18? אם יש החלטה עקרונית, שהיא החלטה טובה - - - 

<רחל עזריה (כולנו):>
אני רוצה להתייחס. 

<היו"ר משה גפני:>
תתייחסי, אבל קודם אני רוצה תשובה. 

<רחל עזריה (כולנו):>
אמרתי שאחריו. 

<היו"ר משה גפני:>
אתם יכולים להשוות גבר לאישה במקרה הזה? כן או לא, הסברים אל תיתנו לי.

<גיא גולדמן:>
התשובה היא לא. 

<היו"ר משה גפני:>
למה?

<גיא גולדמן:>
כי להשוות גבר לאישה עד הסוף פה זה עלות של 2.4 מיליארד שקל, אם משווים את כל התקופה מגיל שש עד 18. זו עלות שהיא לבד יותר מכל הצעת החוק שעלתה פה. 
<היו"ר משה גפני:>
אז אל תדברו בסיסמאות. אתם לא משווים גבר לאישה. 

<גיא גולדמן:>
אני מבקש להסביר את ההיגיון שמאחורי החוק. חבר הכנסת טרכטנברג, שעמד בראש הוועדה שהתחילה עם נקודות הזיכוי לא נמצא כאן בוועדה, אבל ניתן הסבר. הסיבה שניתנו יותר נקודות זיכוי לאישה מאשר לגבר היא שהעלות כשבן הזוג השני יוצא לשוק העבודה גדולה מהעלות כשבן הזוג הראשון יוצא לעבודה. כלומר, כשבן הזוג השני עוזב את הבית, בדרך כלל העלות למשפחה – כי צריך להביא יותר עזרה לילדים – היא יותר גבוהה מזה כשבן הזוג הראשון יוצא לעבודה, ולכן מיקדו את ההטבה בנשים, כדי לעודד את בן הזוג השני לצאת לעבודה ולהתמודד עם העלות הזאת. לכן נוצרה האפליה. 

<היו"ר משה גפני:>
אני חולק עליך מכל וכל, ואני גם מוחה על הדברים שלך. עם כל הכבוד, אין הבדל בין גבר לאישה. יש משפחות שבהן הגבר הוא זה שיוצא לעבודה, יש בתים שהאישה יוצאת לעבודה. 
<רחל עזריה (כולנו):>
אבל נשים עדיין מרוויחות בממוצע 30% פחות - - - 

<היו"ר משה גפני:>
את אתם או אתי?

<רחל עזריה (כולנו):>
אבל - - -

<היו"ר משה גפני:>
אני לא רוצה. אני באמצע. כל הזמן את אתם? אני לא מבין, את חברת ועדה. 

<רחל עזריה (כולנו):>
מה הקשר?

<היו"ר משה גפני:>
אני רוצה להבין למה אתה מפלה גבר מאישה? למה אתה כל הזמן הולך עם הסטיגמה הזאת שהראשון שיוצא לעבודה זה הגבר? למה לא הראשון שיוצא לעבודה זו האישה? למה אתה עושה אפליה, גם בדיבורים שלך? אתה יודע מה, אני מקבל את מה שאתה אומר. בבקשה, נעשה את זה בתור תא משפחתי; אם האישה יוצאת לעבודה – היא תקבל את זה, אם הגבר יוצא לעבודה – הוא יקבל את זה. 

<גיא גולדמן:>
זה מעלה הרבה קשיים תפעוליים. אסביר שאני לא מפלה, חלילה. זה מבוסס, כמו שחברת הכנסת עזריה אמרה, על נתונים. בסופו של דבר, אם הגבר, בממוצע, מרוויח יותר מאשר האישה, למשפחה יהיה תמריץ הרבה יותר גדול לשלוח את הגבר לשוק העבודה, כי פוטנציאל ההשתכרות שלו הרבה יותר גבוה. אישה שמרוויחה פחות, המשפחה - - - 
<רחל עזריה (כולנו):>
אין בעיה, אני אשתוק. 

<היו"ר משה גפני:>
את יכולה לדבר בזמן. גם אם הוא לא יסביר את תצביעי בעד החוק הזה, אז בשביל מה הדיבורים האלה? אני לא; אני רוצה הסברים, אני רוצה לדעת. אני לא רוצה שיפלו נשים לעומת גברים. 

<גיא גולדמן:>
לא אתייחס לסיפור של תא משפחתי מלא, כי לזה רשות המסים אולי ייתנו הסבר כמה הדבר הזה הוא כמעט בלתי אפשרי תפעולית. אבל אם נדבר בהיבט הכלכלי נטו, גברים מרוויחים יותר מנשים בממוצע. זו עובדה. אין פה אפליה ואין פה כלום, זאת עובדה. למשפחה יהיה תמריץ יותר גדול לשלוח את הגבר לשוק העבודה מאשר את האישה לשוק העבודה. באה המדינה אחרי ועדת טרכטנברג ואמרה: אני רוצה לעזור להוציא גם את האישה לשוק העבודה. איך אעשה את זה? אקל על נטל המס שלה. לכן היתה הטבה שממוקדת באוכלוסיית הנשים. 

היום בא שר האוצר ואומר שיש לנו בעיה בגילאי שנה עד חמש, כי שם העלויות המרכזיות על משפחה. אני רוצה להקל על ההוצאה המשפחתית באותן שנים, ולכן בשנים האלה ניתן כסף כדי לטפל בדבר. 

<רחל עזריה (כולנו):>
זו הרחבה של ועדת טרכטנברג, כי מה שאמרו בוועדת טרכטנברג זה שעד גיל שלוש, שאלה השנים שבהן יש הוצאות גדולות, מכיוון שהרבה נשים לא מגיעות לסף המס נותנים הטבה לגבר, כי רק ככה התא המשפחתי יצליח לקבל את ההטבה. עכשיו אומרים שמכיוון שהוצאות היתר על זה ששני בני הזוג יצאו לעבודה הן עד גיל שש, אז צריך לתת לשני בני הזוג. 

<רועי פולקמן (כולנו):>
גפני, זה דיון שמתנהל פה בוועדה הרבה על ההכרה בהוצאות מטפלת. חלק מהשיטה שעליה דובר בדיונים קודמים בוועדות שאחרי טרכטנברג היה שמכיוון של הוצאות מטפלת יש לו הוצאות דיפרנציאליות מאוד קשות – לא רק עלויות, זה מעביר כסף משכבות חזקות לחלשות – הפתרון לזה היה נקודות זיכוי. זה גם מה שנאמר אז בבית-המשפט. ההורה שלא עובד יכול להיות גם הגבר, והאמירה אומרת - - - 

<היו"ר משה גפני:>
זה לא אומר ככה. מדברים על גבר ועל אישה. 

<רועי פולקמן (כולנו):>
כששני בני הזוג עובדים יש עלויות טיפול גדולות בילדים קטנים. אתה יודע כמה כסף כל חוק פה שדנים על שכר מטפלת?
<היו"ר משה גפני:>
רועי, הלוואי שלא הייתי מבין, תאמין לי. מאה אחוז, אז אני מקבל את מה שאומרים חברת הכנסת רחל עזריה וחבר הכנסת רועי פולקמן, שכוונת השר היתה לעזור מגיל לידה עד חמש. אני רוצה את ההסכמה שלכם שמכיוון שרוצים לעזור, אם יהיה מצב שבו בשנת הלידה – שפה זה מתמקד עם הרבה כסף – האישה לא תוכל לקבל את התוספת שאתם מציעים לה בשנת הלידה, יעבור הכסף הזה לגבר, אבל יהיה תא משפחתי. אני בטוח – אתם גם לא יודעים לענות על זה – שבשנת לידה של אישה, בחלק גדול מהמקרים היא לא מגיעה לסף המס. אתם לא יכולים לעשות מעשה זמרי ולבקש שכר כפנחס. הכוונה היא, להגיד שרוצים לעזור למשפחה עד גיל חמש של הילד, ובעיקר בשנת הלידה, ששם אתם מוסיפים נקודות זיכוי משמעותיות, ובעצם חלק גדול מזה לא יקבלו מכיוון שלא יגיעו לסף היות שחלק מהשנה הן לא עובדות ומקבלות רק את דמי הלידה. בכל מקרה, אם הן לא ייהנו מההטבה הזאת, להעביר את זה לתא המשפחתי. אם לא תסכימו – יש לי הצעות נוספות לפתרון. אבל להעביר את זה לתא המשפחתי, אם כנים דבריכם. אז יהיה מצב שמה שאתם אומרים, שההטבה של החוק הזה זה 1.7 מיליארד יהיה אמת, מכיוון שאם לא – 1.7 מיליארד הוא לא אמת. 
<איתי טמקין:>
הוא מחושב ככה. 

<היו"ר משה גפני:>
הוא מחושב עד מחר בלילה. גם אני מחשב. בגמרא קידושין בדף י"ד, נדמה לי, יש חישובים ממשיים, שאז הייתי מגיע למסקנה שחלק גדול מהכסף לא יצא. אבל אם כנים דבריכם, אז חלק גדול מהמשפחות האלה שלא מגיעות לסף המס – האישה בשנת הלידה – החלק הזה יעבור לגבר עם נקודות זיכוי שהוא יקבל. זה אחרי שאני מקבל מה שאמרו רחל עזריה ורועי פולקמן, שאתם רוצים סדר. 
<איתי טמקין:>
ברוב הדברים אתן עובדות. אפשר לחלוק עליהן, אבל אלה עובדות ואלה חישובים שנעשו ברשות המסים. 

<היו"ר משה גפני:>
עזוב את העובדות. תגיד כן או לא. 

<איתי טמקין:>
חשוב להבין: שווי ההטבה שהונחה פה בפני חברי הכנסת היא 1.7 מיליארד בהנחות מיסוי. כלומר, לפי מדרגות השכר ולפני נתוני השכר שיש היום, ההטבה הזאת תהיה 1.7 מיליארד. כל שינוי בהטבה הזאת, בצורה כמו שמציע היושב-ראש, תגדיל את העלות מ-1.7 מיליארד ליותר – תלוי בשינויים שיתבצעו בהצעת החוק. 

לגבי שנת הלידה, שהיושב-ראש דיבר עליה, שני דברים: 1. דיברנו על זה שבממוצע האישה יולדת ב-1 ביולי, שמהווה את אמצע השנה. צריך לזכור שאחרי ה-1 ביולי יש לה חופשת לידה בתשלום. 

<רחל עזריה (כולנו):>
15 שבועות. 

<איתי טמקין:>
הממשלה והכנסת אישרו את זה רק לפני כמה שבועות, הוסיפו רבע מיליארד שקלים עבור נשים בשנת הלידה הראשונה. כלומר, הנושא הזה טופל כבר ברבע מיליארד שקלים לא מזמן. 

<רחל עזריה (כולנו):>
ו-60% מהנשים חוזרות מיד בתום 15 השבועות. 

<איתי טמקין:>
רבע מיליארד שקל נוספו לאותה שנה ראשונה לנשים. כלומר, מה-1 ביולי אנחנו מגיעים ל-1 באוקטובר בממוצע. 

<רחל עזריה (כולנו):>
60% חוזרים מיד. 

<היו"ר משה גפני:>
אני שואל האם יש שלב – אולי נעשה הפסקה – שתיעתר לבקשתי? אני מבקש לאפשר, במידה שהאישה לא מגיעה לסף המס, שהיא יכולה לבחור ולהגיד: אני חיה במשפחה שבה אני רוצה לא לקחת את זה לעצמי. אני מבקשת להעביר את זה לגבר. אם אתם לא מסכימים לזה, אני מציע לאפשר לה את נקודות הזיכוי לשנה הבאה, שהיא לא ילדה בה. 
<איתי טמקין:>
אני רוצה להבין את הצעתך, היושב-ראש. אתה אומר שבמקום שיהיה כמו שיש היום בהצעת החוק – 1.5 ו-2.5 נקודות – שיישאר 0.5 נקודה ויהיה 3.5 נקודות בשנה השניה?

<היו"ר משה גפני:>
נכון. 

<איתי טמקין:>
שהצעת החוק תהיה רשומה ככה. זאת הצעת היושב-ראש. 

<היו"ר משה גפני:>
יש לי כמה הצעות. 

<איתי טמקין:>
אני רוצה להבין - - - 

<מיקי לוי (יש עתיד):>
איתי, זה אותו כסף. כבר הצגתי לך בהצעה אחת - - -
<איתי טמקין:>
זה לא אותו כסף. זאת ההצעה שאנחנו רוצים לקבוע - - -
<איתן ברושי (המחנה הציוני):>
אבל עכשיו הם צריכים לכסות על הפער של הדירה השלישית. 

<היו"ר משה גפני:>
לא לא. 

<איתי טמקין:>
אנחנו רוצים להבין את ההצעה. במערכת המס הפרסונלית אין אפשרויות בחירה - - -
<היו"ר משה גפני:>
הרי יש פה נשים שתקבלנה הרבה כסף, אבל תקבלנה את זה רק חד-פעמי. באה האישה ועושה את החשבון שבשנה הזאת היא לא עובדת הרבה, מכיוון שהיא ילדה בשנה הזאת. היא מבקשת לעשות שינוי: אתם רוצים לתת לי הטבה? יש בקשה אליכם: אל תיתנו לי את זה, תנו לבעלי, מכיוון שאצלו - - - 

<רועי פולקמן (כולנו):>
הדחייה בשנה אני עוד מבין, הרי יש פה מגמה - - - 

<היו"ר משה גפני:>
אבל לא ביקשתי ממך. אתם לא מבינים מה שאתם עושים. אמרתי מאוד ברור: באה האישה ואומרת שהיא לא רוצה את זה עכשיו. למה? בגלל שעכשיו לא נותן לה כלום. הרי אנחנו עושים פה השוואה בין גבר לאישה, זה מה שאמרתם קודם. אומרת האישה: בשנת הלידה נקודת הזיכוי לא שווה לי כלום. נתתם לי הטבה – לא יוצא לי מזה שקל אחד. 
<מיקי לוי (יש עתיד):>
כי אני לא עובדת. 

<מיקי רוזנטל (המחנה הציוני):>
זאת הנקודה שהעליתי. 

<היו"ר משה גפני:>
בסדר, אמרתי לך שאייצג אותך. 

<מיקי רוזנטל (המחנה הציוני):>
אז תתקנו אותי. תסבירו לי למה לא. 

<רחל עזריה (כולנו):>
אסביר לך. הוא לא נתן לי להשלים. 

<מיקי רוזנטל (המחנה הציוני):>
רגע, תני לו לסיים. 

<היו"ר משה גפני:>
אם אכן כנים דבריכם ואתם רוצים לעזור בנושא של הילדים עד גיל חמש ולכן אתם לא משווים גבר לאישה מגילאי שש עד 18, אומרת האישה: אני מבקשת את נקודות הזיכוי שמגיעות לי השנה, והשנה בלבד לפי הצעת החוק, לתת את זה לתא המשפחתי. כלומר, לתת את זה לבעל. לחילופין אמרתי – אני הרי מכיר אתכם - - - 

<מיקי רוזנטל (המחנה הציוני):>
מה דעתך - - - 

<היו"ר משה גפני:>
רשות המסים, אגף התקציבים והכול יחד, כל אחד מהם יתחבא מאחורי הגב של השני ולא יסכימו לתא המשפחתי. אני לא מבין למה, מה הבעיה בתא המשפחתי. הרי רוצים לעזור פה, זו המטרה. 

<רועי פולקמן (כולנו):>
רוצים לעודד יציאה לעבודה. 

<היו"ר משה גפני:>
אבל עם כל הכבוד, מה אתה מעודד פה בשנת הלידה?

<רחל עזריה (כולנו):>
גפני, אני לא מצליחה להבין למה  - - -

<היו"ר משה גפני:>
מה אתם מספרים סיפורי מעשיות? תגידו: זה עולה כסף. 

<רחל עזריה (כולנו):>
אני לא מסכימה אתך. 

<היו"ר משה גפני:>
אז את לא מסכימה. מה לעשות, אני לא - - - 

<רחל עזריה (כולנו):>
גפני, לגבי שנת הלידה - - - 

<מיקי רוזנטל (המחנה הציוני):>
רגע, תני לנו להגיד ותעני, כי אני רוצה לשאול שאלה. אני אשאל ואת תעני. 

<היו"ר משה גפני:>
להשלים. אל תענו, איתי. תצטרכו להגיע פה להסכמה במשהו. 

<איתי טמקין:>
כן, אבל לא הבנתי מה ההצעה השניה שלך. אתה כל הזמן נשאר בראשונה. 

<איתן ברושי (המחנה הציוני):>
גפני, הדיון הזה הוא דחוף או שאפשר לדחות אותו קצת?
<היו"ר משה גפני:>
לא, אי אפשר לדחות אותו. 

<איתן ברושי (המחנה הציוני):>
למה אי אפשר לדחות את הדיון?

<היו"ר משה גפני:>
ככה, בגלל שאי אפשר. הם ביקשו - - -

<רחל עזריה (כולנו):>
למה, אתה ממהר לאן שהוא? קבעת ל-9:00 בבוקר. 

<איתן ברושי (המחנה הציוני):>
אז בוא נדחה את הדיון. פולקמן, בדירה השלישית אתם פגעתם בזוגות צעירים. 

<רועי פולקמן (כולנו):>
- - - 

<רחל עזריה (כולנו):>
די די. 

<היו"ר משה גפני:>
הוויכוח הזה הוא ממש במקום עכשיו. 

<נדב שיינברגר:>
- - - לפחות לא הייתם מעלים את זה. 

<היו"ר משה גפני:>
נדב, אסור לך לדבר. 

<איתן ברושי (המחנה הציוני):>
אני שואל מה הדחיפות. 

<היו"ר משה גפני:>
אני אגיד לך מה הדחיפות. 

<איתן ברושי (המחנה הציוני):>
אני שומע שדחו את הדיון על המים כי צריך להעביר את זה קודם. 

<רועי פולקמן (כולנו):>
יש לך ילדים קטנים?

<מיקי רוזנטל (המחנה הציוני):>
הסיעה הצביעה בעד. 

<שי באב"ד:>
איך דיון על נקודות זיכוי לכולם הפך לרעש הזה? אני לא מבין. 

<איתן ברושי (המחנה הציוני):>
שי באב"ד, למה דחיתם את הדיון על המים? למה אי אפשר לקיים דיון על המים?

<רחל עזריה (כולנו):>
מה קרה? זה לכולם. 

<איתן ברושי (המחנה הציוני):>
הזמנתם את כל העולם - - -

<רחל עזריה (כולנו):>
זה לכולם, זה כל הילדים במדינת ישראל. איך אתה יכול? אני לא מבינה. 

<איתן ברושי (המחנה הציוני):>
מה זה קשור? למה דחיתם את הדיון על המים? למה ביטלתם את הדיון על המים? למה אתם לא - - -?

<רחל עזריה (כולנו):>
כדי לדאוג שכולם יקבלו רטרואקטיבית את נקודות הזיכוי. 

<איתן ברושי (המחנה הציוני):>
אבל תעשו את הדיון על המים. למה דחיתם את הדיון על המים?

<רחל עזריה (כולנו):>
ברושי, כאילו רק המים? אין אזרחים במדינת ישראל?

<היו"ר משה גפני:>
איתן, מספיק. הם לא דחו שום דיון על שום דבר. עם כל הכבוד להם, הם לא דחו שום דבר. הם ביקשו ממני. אני חבר קואליציה, הם ביקשו ממני - ויעידו פה האנשים, חלקם נמצאים כאן – בדרגים הבכירים ביותר לעשות את הישיבה הזאת אתמול ב-22:00, כמו שעשו על התאגיד. אמרתי: לא יקום ולא יהיה. יש כבוד של הוועדה. ולכן, את הדיון של המים אנחנו עושים בשבוע הבא, ובמסגרת הדיון של היום, במקום לעשות את זה אתמול בלילה עד 4:00 לפנות בוקר אנחנו עושים את זה נורמלי, עם כבוד של הוועדה. זה לא הוא, זה אני. 

<איתן ברושי (המחנה הציוני):>
ב-18 במאי מאשרים את התקנות של מים. זה יהיה בערך כמו על רשות השידור – טקס קבורה של מחירי המים. 

<היו"ר משה גפני:>
הדיון יתקיים, נקודה. הוא יתקיים, בעזרת ה', בשבוע הבא. הוא עובר כמות שהוא לשבוע הבא, כבר דיברנו על העניין הזה. לא רציתי לעשות את הדיון ב-22:00. עם כל הכבוד, כחבר בקואליציה, דרשו ממני בדרגים הבכירים ביותר במדינה לעשות את הדיון אתמול בלילה, ולא עשיתי את זה. 

<מיקי רוזנטל (המחנה הציוני):>
אפשר לנהל את הדיון הזה קצת יותר רגוע?

<שי באב"ד:>
מה קרה? זה דיון טוב, למה הצעקות?

<מיקי רוזנטל (המחנה הציוני):>
יש לנו תהיות - - - אחד לשני. 
<היו"ר משה גפני:>
ההצעה שלי היא כזאת: היות שדואגים לתא המשפחתי במקרה הזה, היות שמדובר בשנת הלידה ומדובר על שנה אחת, בגלל שלפי ההצעה שלכם זו הוראת שעה, אז מי שבמקרה ילדה בשנה הזאת תקבל הטבה. מכיוון שיש בין הנשים האלה כאלה שלא מגיעות לסף המס מכיוון שמדובר בשנת לידה והיא לא עובדת במהלך השנה הזאת שנה מלאה, אני מבקש לעשות אחד משלושה דברים: לתת את זה לתא המשפחתי - - - 

<שי באב"ד:>
איך אתה רוצה להגיע לזה?

<מיקי רוזנטל (המחנה הציוני):>
נקודת הזיכוי עוברת לבן הזוג. 

<היו"ר משה גפני:>
או שבאופן אמיתי האישה אומרת: היות שבאתם להיטיב אתי, אני מבקשת להעביר את נקודת הזיכוי לבן הזוג, או לחילופין, אני היולדת העובדת מבקשת להעביר את נקודות הזיכוי שנתתם לי השנה - - - 

<שי באב"ד:>
לא - - - 

<היו"ר משה גפני:>
אי אפשר ככה. או, הצעה שלישית: להעביר על פי בקשת האישה, שאתה אתם מיטיבים, לשנה הבאה, כי בשנה הבאה היא לא ילדה. 

<נדב שיינברגר:>
איך אתה רוצה לעשות את זה?

<היו"ר משה גפני:>
נכתוב את זה בחוק. 

<נדב שיינברגר:>
מה תכתוב בחוק?

<היו"ר משה גפני:>
אכתוב בחוק שהאישה רשאית לבקש שאת נקודת הזיכוי יעבירו לשנה הבאה. בבקשה, שלומית. 
<שלומית ארליך:>
גם בנקודות זיכוי לאקדמאים זה קיים. 

<היו"ר משה גפני:>
איתי, זה שאתם לא שמים על הלשכה המשפטית של ועדת הכספים אנחנו יודעים. בסדר, אז בג"ץ יגיד, אבל - - - 

<איתי טמקין:>
לא לא לא. לפרוטוקול, אדוני היושב-ראש, אנחנו נגיד שהמשפט האחרון שנאמר פה לא נכון. המשפט האחרון שנאמר, על זה שאנחנו לא שמים על הלשכה המשפטית של ועדת הכספים לא נכון. 

<היו"ר משה גפני:>
אתה לא שומע מה שהיא אומרת. 

<איתי טמקין:>
לא נכון. יש מקרים שצריך לתקן לפרוטוקול, במקרה הזה צריך להיות מתוקן - - - 
<היו"ר משה גפני:>
אני מבקש לא לכתוב בפרוטוקול את מה שאמרתי ולא את התיקון שלו. אני חוזר בי.

שלומית, תגידי. 

<שלומית ארליך:>
אמרתי שגם בנקודות זיכוי לאקדמאים קיים המודל של אפשרות לבחור לדחות את נקודת הזיכוי בשנה אחת. 

<מיקי רוזנטל (המחנה הציוני):>
אני רוצה להוסיף דבר אחר. 

<היו"ר משה גפני:>
תהיו חייבים לתת פה משהו, אם לא – אעשה את זה על הראש שלכם. כן, מיקי רוזנטל. 
<מיקי רוזנטל (המחנה הציוני):>
ההצעה שלי היא מעט שונה. אישה בשנת הלידה מקבלת שכר, אבל היא לא מקבלת את השכר המלא מהטעם הפשוט שהשכר מורכב בדרך כלל משכר יסוד ומשעות נוספות ומכל מיני דברים כאלה, שהם לא קבועים. לא שעות נוספות קבועות שהן חלק מהשכר, אלא שעות שבפועל היא צריכה לעשות אותן והיא לא עושה אותן בחופשת הלידה. הבקשה שלי היא לא להעביר את זה אלא, אם אפשר, את הכסף שהיא לא תרוויח, לאפשר לדחות את 0.5 הנקודה של השנה הראשונה לשנה שלאחריה. גפני אמר שאפשר יהיה להעביר את זה - - - 

<נדב שיינברגר:>
אתה אומר שבמקום שתהיה הגדלה ב-1 עכשיו, יהיה 3.5 בשנה שאחרי. 
<מיקי לוי (יש עתיד):>
בשנה השניה. זה מה שגפני אמר. 

<מיקי רוזנטל (המחנה הציוני):>
כן, שהיא תוכל לבחור. אני רוצה לדייק את זה, חברים. גפני, באמת. זה דיון חשוב, מה זה הרעש הזה? אי אפשר ככה, אנחנו דנים פה בדברים חשובים ויש רק רעש. 
<היו"ר משה גפני:>
רבותי, לא לדבר עכשיו. 

<מיקי רוזנטל (המחנה הציוני):>
באמת, אי אפשר ככה. אי אפשר לדבר, מעלים דברים רציניים. ההצעה שלי אומרת שתהיה בחירה לאישה בשנת הלידה לדחות את חצי הנקודה הזאת לשנה שאחרי. אפשרות לבחור – היא לא חייבת, כי אולי היא תרצה להפסיק לעבוד בכלל – להעביר את זה לשנה הבאה מהטעם הפשוט ששכר היסוד שלה, בגינו משולמים לה דמי הלידה, ואת כל התוספות היא לא מקבלת. 
<היו"ר משה גפני:>
לא, אל תענה. אנחנו נעביר. 

<מיקי רוזנטל (המחנה הציוני):>
רחל, אני טועה במשהו?

<מיקי לוי (יש עתיד):>
מה שהוא אומר, שהשכר בשנה השניה גבוה יותר והיא תקבל יותר כסף. 

<היו"ר משה גפני:>
רק שניה, יש פה עוד הסתייגויות. 

<רחל עזריה (כולנו):>
אבל זה לא בגלל דמי הלידה, כי דמי הלידה הם לפי - - - 

<מיקי לוי (יש עתיד):>
זה בגלל התוספות. 

<רחל עזריה (כולנו):>
לא, הם לפי החודשים האחרונים. חשוב לי לדייק את זה: זה רלוונטי רק - - -
<היו"ר משה גפני:>
רבותי, מדברת חברת הכנסת רחל עזריה. 

<מיקי לוי (יש עתיד):>
חבר'ה, אתם עושים רעש נורא. 

<היו"ר משה גפני:>
שי, אני מבקש לא לנהל את הדיון הזה. 

<רחל עזריה (כולנו):>
זה רלוונטי רק למקרה שנשים מאריכות בצורה משמעותית את חופשת הלידה שלהן. 

<מיקי רוזנטל (המחנה הציוני):>
אסביר את עצמי. נשים בחודשי ההיריון האחרונים שלהן, שלפיהם נקבעים דמי הלידה - - - 

<רחל עזריה (כולנו):>
עצמאיות – כבר נקבע שזה לפי שנה קודם. 

<מיקי רוזנטל (המחנה הציוני):>
לא עצמאיות, שכירות. בחודשים האחרונים של ההיריון קשה להן לעשות - - - 

<היו"ר משה גפני:>
חבר הכנסת רוזנטל, אני מקבל את מה שביקשת. אביא את זה להצבעה. 

<מיקי רוזנטל (המחנה הציוני):>
תודה רבה. 

<היו"ר משה גפני:>
דוד ביטן, הסתייגות. 
<דוד ביטן (הליכוד):>
יש לי הסתייגות אחת: שהחוק הזה ייכנס לתוקף - - - 

<היו"ר משה גפני:>
שניה, דוד. אי אפשר ככה לנהל את הדיון. רחל, את בקואליציה של דוד ביטן, הוא עכשיו מציע הסתייגות. 

<רחל עזריה (כולנו):>
למה אתה מעיר לי כל הזמן? 

<היו"ר משה גפני:>
אני מכבד אותך. 

<רחל עזריה (כולנו):>
אני יודעת. יש לנו כימיה מיוחד. 

<היו"ר משה גפני:>
דוד ביטן, בבקשה, הסתייגות. 

<דוד ביטן (הליכוד):>
ראשית, אני רוצה לומר שבגלל התנהגות האוצר 2,000 עובדים בדרום הולכים הביתה, בנושא של מפעלי הנחושת, למרות שהדברים הובטחו גם בדיונים וגם - - - 

<איתן ברושי (המחנה הציוני):>
ואלפי עובדים בפוטנציאל. 
<דוד ביטן (הליכוד):>
אז אני לא יודע על מה הם מדברים. הגיע הזמן שהאוצר יתעשת ויקיים את ההבטחות שהוא מבטיח. 

<קריאה:>
אף אחד לא הבטיח 80 מיליון. 

<דוד ביטן (הליכוד):>
אתה לא אומר אמת, כי הייתי פה וכולם אומרים. 

<איתן ברושי (המחנה הציוני):>
היו פה החלטות של הוועדה. 

<דוד ביטן (הליכוד):>
הדברים הובטחו במפורש, והורדתי הסתייגויות בגלל זה. אז הגיע הזמן – 2,000 עובדים הולכים הביתה. כל פעם מאשימים את היועצים המשפטיים, מעניין מאוד. 

<היו"ר משה גפני:>
שי באב"ד יענה על זה, בגלל ששאלתי אותו - - - 

<דוד ביטן (הליכוד):>
הוא לא צריך לענות, הוא צריך לעשות את מה שהוא הבטיח ומה שצריך, פעם אחת ולתמיד. 

<היו"ר משה גפני:>
הוא יענה. עכשיו מה עם ההסתייגות?

<דוד ביטן (הליכוד):>
מספיק כבר עם ההתנהגות הזאת של האוצר. 
<היו"ר משה גפני:>
מה ההסתייגות?

<דוד ביטן (הליכוד):>
ההסתייגות היא שהחוק הזה ייכנס לתוקף רק לאחר שקצבת הנכים תעלה לשכר המינימום. 

<איתן ברושי (המחנה הציוני):>
גם אני רוצה הסתייגות. 

<מיקי רוזנטל (המחנה הציוני):>
רגע, יש לנו עוד הסתייגויות. 

<דוד ביטן (הליכוד):>
אתם חוצפנים.

<שי באב"ד:>
נו, די. בסדר, בסדר, אנחנו תמיד בסוף - - - 

<דוד ביטן (הליכוד):>
יכולתי להתנות את התאגיד בתקציב - - -

<שי באב"ד:>
תתנו הכול מה שאתם רוצים. 

<דוד ביטן (הליכוד):>
- - - ממלכתיות, אבל אתם נוהגים רק בשיטה שהיא מגעילה. זה מה שאתם עושים. 

<שי באב"ד:>
נכון, בסדר. 

<היו"ר משה גפני:>
תודה רבה. 

<מיקי לוי (יש עתיד):>
אני מבקש הסתייגות. 

<היו"ר משה גפני:>
למיקי רוזנטל יש עוד הסתייגות אחת, אחרי זה אתה. אבל בקצרה. 
<מיקי רוזנטל (המחנה הציוני):>
העניין שזה בא בהוראת שעה, יש לזה באמת ריח לא טוב של בחירות. אני לא אומר, חס וחלילה, שהשר מתכוון לזה או שמישהו מתכוון לזה, זה פשוט מריח ככה. לכן אני מציע, במקום הוראת שעה לעשות את החוק לשנתיים, זה הכול. שיהיה לחוק תוקף לשנתיים ולא בהוראת שעה. זה אולי סמנטי, אבל יש לזה משמעות. 

<מיקי לוי (יש עתיד):>
הכותרת תימחק. כתוב: "הצעת חוק מס הכנסה - - - "

<שלומית ארליך:>
רגע, רגע, הגשת בקשת - - - 

<רחל עזריה (כולנו):>
אתה גם רוצה לראות מה ההשפעה. 

<מיקי לוי (יש עתיד):>
אני מגיש הסתייגויות. 

<שלומית ארליך:>
אז הבקשה  - - -

<מיקי לוי (יש עתיד):>
אגיש את זה כתוב. 

<היו"ר משה גפני:>
רועי ומיקי, אני מבקש לא לקיים את הדיון הזה. רוצים – אעשה הפסקה ונקבל החלטות. 

<שלומית ארליך:>
לשם ההבהרה: הגשת בקשת רשות דיבור, אז אתה מוותר על בקשת רשות דיבור כי אי אפשר גם הסתייגות וגם בקשת רשות דיבור. 

<מיקי לוי (יש עתיד):>
אין לי בעיה. כן, בהחלט. 

<איתן ברושי (המחנה הציוני):>
אני אותו דבר. 

<מיקי לוי (יש עתיד):>
אני מבקש, בכותרת: "הצעת חוק מס הכנסה (הגדלת נקודות זיכוי להורים)" – עד כאן זה מבורך –  יימחקו המילים "הוראת שעה". יישאר "הצעת חוק".
בסעיף 1 תימחק המילה הראשונה: "בתקופה", ויירשם: "מיום ג' בטבת, התשע"ז, 1 בינואר 2017". יימחקו המילים עד יום "כ"ג בטבת, התש"ע, 31 בדצמבר 2018".

<שלומית ארליך:>
אז למחוק את כל הרישא כי תחילה יש גם בסעיף האחרון, והיא אומרת - - - 

<מיקי לוי (יש עתיד):>
חד-משמעית. אם ירצו לבטל חוק – שיביאו את זה לכנסת. 

<מיקי רוזנטל (המחנה הציוני):>
הוא מגיש כהסתייגות את מה שאמרתי כהערה. 

<מיקי לוי (יש עתיד):>
על ההסתייגות הזאת אני מדבר כבר מאתמול. בהצעה לסדר כבר פתחתי אתה. זה חשוב מאוד. אצביע בעד אך ורק אם זה יהפוך לחוק ולא יהיה במסגרת הוראת שעה. 
<מיקי רוזנטל (המחנה הציוני):>
אנחנו תומכים בזה. 

<מיקי לוי (יש עתיד):>
אין בעיה. זה תרגיל, אני אומר לכם. אני לא מוכן שזה יהיה לשנתיים. אני מוכן לוותר על הוראת שעה על הסלולר, על הדברים האחרים, אבל לא על הנקודות. על כל מה שהביא שר האוצר אני מברך, זה – אני לא מוכן בהוראת שעה. אני מבקש להפוך את זה לחוק, כי התרגיל ברור. 

<מיקי רוזנטל (המחנה הציוני):>
אנחנו כמובן בעד. אנחנו עוד לא מצטרפים להסתייגות הזאת כי אולי אפשר להגיע להבנות ולהסכמה. 

<מיקי לוי (יש עתיד):>
שלומית, אני מבקש בקשת רשות דיבור במליאה - - - הסיעה שלי. 
<היו"ר משה גפני:>
חבר הכנסת מיקי לוי, תודה. חבר הכנסת איתן ברושי, הסתייגות. 

<איתן ברושי (המחנה הציוני):>
אדוני היושב-ראש, אני שואל ומציע, אם השאלה שלי נכונה, שאין כאן ביטוי לשום דבר דיפרנציאלי, לא ביחס למיקום אזורי עדיפות ולא - - - 

<היו"ר משה גפני:>
בוודאי שלא. 

<איתן ברושי (המחנה הציוני):>
נכון. בכל זאת, אני שואל: האם הממשלה רואה בזה דבר אחיד, שהוא שוויוני במאה אחוז לפי כלל האוכלוסייה, לא חשוב באיזה אזורים או שיש פה גם איזה ביטוי – כמו שתמיד ניתן – גם להעדפות?

<היו"ר משה גפני:>
התשובה. אין פה שר שישיב על מדיניות. 

<רועי פולקמן (כולנו):>
1.7 מיליארד שעשינו פה הטבות מס לפריפריה אתה לא מחשיב?

<איתן ברושי (המחנה הציוני):>
לא אמרתי. 

<רועי פולקמן (כולנו):>
יש כלים אחרים - - - 

<היו"ר משה גפני:>
רועי, קיבלת רשות לענות?

<איתן ברושי (המחנה הציוני):>
שאלתי את היושב-ראש. 

<היו"ר משה גפני:>
אז אני עונה. 

<רועי פולקמן (כולנו):>
אני מציע לך הצעה לתשובה. 

<רועי פולקמן (כולנו):>
1.2 מיליארד הטבות מס לפריפריה - - -

<איתן ברושי (המחנה הציוני):>
יותר. 

<איתי טמקין:>
אפשר להתייחס, אדוני היושב-ראש?

<היו"ר משה גפני:>
לא. מה דעתכם שלא? חבר הכנסת איתן ברושי, טענו שלא כל דבר שיש כסף במדינה  - - - 

<שי באב"ד:>
תעשו הפסקה. אי אפשר דבר כזה - - - 
<היו"ר משה גפני:>
אתה יודע מה, אבוא אליכם למשרד ואתחיל להפריע לכם. הגיע הזמן שאעשה את זה. 

<שי באב"ד:>
אני רוצה להבין את זה. מותר לי? 

<היו"ר משה גפני:>
שי, אני אבוא למשרד - - - 

<שי באב"ד:>
אני רוצה שתבוא, אולי תעזור לנו לעשות סדר. 
<היו"ר משה גפני:>
תמונת המצב היא שאנחנו טענו נגד הממשלה: למה את לוקחת כאשר יש כסף ואת עושה עם זה דברים שהרבה פעמים לא מגיעים לאזרחים? למשל, מורידים ב-1% את המע"מ. עכשיו באה הממשלה ואומרת: יש לנו כסף, אנחנו נותנים את זה לאזרחים. לא מורידים את המע"מ אלא נותנים בהטבות מס, נותנים בנקודות זיכוי, שאלה דברים חשובים. מאוד יכול להיות שאם היינו מקיימים דיון היינו אומרים: ניקח את ה-1.7 מיליארד וניתן את זה לדברים אחרים. 

<רחל עזריה (כולנו):>
אין מצב. 

<היו"ר משה גפני:>
קודם כול, את מה שטענו, במקרה הזה הממשלה אומרת: נכון. אני לוקחת כסף - בסוף זה יהיה 4.5 מיליארד שקל – ונותנת את זה ישירות לאזרחים. הממשלה לא עושה מהפכה, היא לא אומרת שאת נקודות הזיכוי נעשה לפי פריפריה ונעשה לפי מצב סוציואקונומי. החוק הקיים – ומוסיפים נקודות זיכוי. זה מה שהממשלה אומרת. זאת אומרת, האישה שילדה ילד בשנת 2017 תקבל לכיס בסביבות 3,000 שקל. 
<מיקי רוזנטל (המחנה הציוני):>
בשנה. 

<היו"ר משה גפני:>
רק פעם אחת, מה-1 בינואר 2017 ועד סוף שנת המס היא תקבל עוד כסף משמעותי. מבחינת האזרחים זה יהיה משמעותי. 

זה לא בסדר פה, אבוא אליכם למשרד. אי אפשר. 

מה שהעלו חברי הכנסת, החברים שלך במפלגה, וגם אני שאני חבר שלך, שאם באמת נותנים הטבות לאישה יולדת, תאפשרו לה גם, במקרה שזה לא מגיע אליה – מפני שפה זה הולך לפי רף המס; אם היא לא מגיע לסף המס, אנחנו מבקשים שיהיה אחד מכמה אופנים, שהאישה תבחר: או לתת לתא המשפחתי, או לתת את זה לבעל או להעביר את זה שנה, ואז היא תקבל את הכסף הזה, שעליו אנחנו מדברים. 

דבר נוסף שהועלה כאן: למה זה הוראת שעה? זה לא צריך להיות הוראת שעה, זה צריך להיות קבוע. אני אפילו משכלל את ההצעה הזאת: הממשלה יכולה לבוא בעוד שנה–שנתיים ולשנות את זה. אני אפילו משכלל את ההצעה שלהם ואומר ככה: זה לא יהיה הוראת שעה, אבל יהיה כתוב בחוק שהממשלה תבחן את זה בעוד שנתיים ותצטרך להביא לאישור ועדת הכספים שינוי בחוק הזה. 
<איתן ברושי (המחנה הציוני):>
אם היא יוזמת שינוי. 

<היו"ר משה גפני:>
כן, אם יהיה שינוי, וכנראה יהיה שינוי. 

<מיקי רוזנטל (המחנה הציוני):>
כי זה הרבה כסף. 

<היו"ר משה גפני:>
כי זה הרבה כסף וזה לא יהיה שנת בחירות. חברת הכנסת תמר זנדברג, בבקשה. 
<תמר זנדברג (מרצ):>
קודם כול, אני רוצה לברך אותך, יושב-ראש הוועדה, על העמידה מול מתקפת תג מחיר שספגת. אנחנו בסולידריות אתך ומגנים את המתקפות נגדך. 

דבר שני, כל הדבר של הטבת מס, יש בו משהו שקצת חורה - - - 
<היו"ר משה גפני:>
עם כל הכבוד, זה שאתם, במשרד האוצר, משתלטים על ועדת הכספים – כולנו יודעים. אבל לפחות כלפי חוץ שלא יראו את זה. יש פה דיון בוועדה; אתם רוצים להתייעץ – תלכו למשרד שלכם. אני יכול לתת לכם חדר פה ליד. בבקשה. 

<רועי פולקמן (כולנו):>
רוצים להכניס שינויים, אז מדברים עליהם. 

<היו"ר משה גפני:>
מדברים, אז שיצאו החוצה. יש פה ועדה. 

<תמר זנדברג (מרצ):>
כל המנגנון הזה של הטבת מס – אני אומרת את זה גם בקונטקסט הפוליטי של כל הדבר הזה שמתרחש, וגם דיברתם על זה – יש בו משהו קצת צורם בהתחשב באחוז האזרחים שלא מגיעים בכלל לסף המס ולא ייהנו מזה. כשאנחנו עושים מדיניות חברתית אנחנו רוצים לחשוב על עצמנו, שאנחנו מתחילים מלמטה ועולים כלפי מעלה, אבל מתחילים קודם כול עם מי שזקוק לזה הכי. אני חייבת שזה ייאמר גם לפרוטוקול. עושים משהו טוב – אנחנו לא נתנגד, אני רק רוצה, בשם סיעת מרצ, לרשום בקשה לרשות דיבור למליאה לכל הסיעה. תודה. 
<היו"ר משה גפני:>
אני, דרך אגב, מזדהה עם הדברים שלך. 
<תמר זנדברג (מרצ):>
כן, אני יודעת, אבל חייב שזה ייאמר. אני לא חושבת שאפשר להמשיך בלי - - - 

<מיקי רוזנטל (המחנה הציוני):>
היא גם צודקת. 

<רועי פולקמן (כולנו):>
יש בתוך התוכנית הזאת את מס הכנסה שלילי, שהוא בפירוש - - - יש פה עיקרון של יציאה לעבודה. 

<תמר זנדברג (מרצ):>
חבר הכנסת פולקמן, לא המצאנו היום מה זה נקרא "מדיניות רווחה". מדיניות רווחה זה תשלומי העברה, זה קצבאות נכים, זה מעונות יום כדי לדאוג לגיל הרך. יש כל מיני דרכים. 

<רועי פולקמן (כולנו):>
ברור. עושים את זה. 

<תמר זנדברג (מרצ):>
לא, את זה לא עושים, או לפחות אנחנו לא - - - 

<רועי פולקמן (כולנו):>
פה יש מטרה לעודד יציאה לעבודה. 

<תמר זנדברג (מרצ):>
אין בעיה של יציאה לעבודה; יש בעיה של עובדים עניים במדינת ישראל. לא, אין בעיה - - - 

<רועי פולקמן (כולנו):>
מס הכנסה שלילי, זה חלק מהתוכנית. 

<תמר זנדברג (מרצ):>
רועי, אתם לא ממציאים את הגלגל מחדש. יש לנו תשלומי העברה וקצבאות נכים, אחרי זה יש לנו מעונות יום ויום לימודים ארוך. ככה דואגים – מתחילים מלמטה ועולים כלפי מעלה. 

<רועי פולקמן (כולנו):>
צהרונים זה הקלה לכולם, גם למשפחות - - - 

<תמר זנדברג (מרצ):>
לא התנינו פה, לא את קצבאות הנכים ולא צהרונים, בזה שהתאגיד לא יעבור. בסדר, אנחנו לא נגד, נצביע בעד החוק, אבל הדברים האלה – צריך שייאמרו פה. אנחנו לא ממציאים מדיניות, לא נולדנו אתמול. 
<היו"ר משה גפני:>
מכיוון שאמרת את עמדתך המפלגתית, אני אומר את עמדתי המפלגתית. נתחיל בזה שתאגיד השידור הציבורי לא מעניין אותי, מלבד העובדה שהעובדים נפגעים. אבל לא מעניין אותי כמלוא הנימה, לא הערוץ של ש"ס, לא הערוץ של הליכוד, לא הערוץ של המחנה הציוני ולא הערוץ של כולנו. זאת עמדתי לגבי העניין של השידור הציבורי. 

אני מסכים לחלוטין עם מה שאמרה חברת הכנסת תמר זנדברג: יש צורך, וזה היה פה בוועדה כמה פעמים. בא אלי האוצר ואמר שרוצים לבטל את הבג"ץ לגבי המטפלות, בג"ץ פרי. בתמורה לזה, היות שזה לא חל על כל הנשים העובדות, נסבסד מעונות, צהרונים וכל מה שנקבע לעניין, שזה חל על כולם. תגיע התוכנית של הצהרונים – נראה. שם זה באמת צריך לחול על כולם. כרגע זה לא עומד על סדר היום, כרגע זה עומד רק על נשים עובדות. 

<תמר זנדברג (מרצ):>
בסדר, זאת היתה הערה על סדר העדיפויות. אני לא מתנגדת. 

<היו"ר משה גפני:>
עכשיו אני אומר את עמדתי. עמדתי בעניין הזה זהה לחלוטין עם מה שאמרת לגבי הנושא. עמדתי היא שזה לא צריך להיות הוראת שעה. תיכף נעשה הפסקה ונדבר אתם. עמדתי היא שצריך שהאישה תוכל לבחור, מפני שזה נראה לי סיפור בעייתי – יש נשים שלא ייהנו מזה. אם אנחנו מאשרים את החוק, וכנראה מאשרים אותו, לא נראה מה שיהיה בהמשך. בהמשך יהיו רבים מהאנשים שלא יזכו לזה. 

<תמר זנדברג (מרצ):>
אתה מאחד את כל הוועדה בזה. 
<היו"ר משה גפני:>
צריך לעשות פעולה שתהיה בחוק, שהאישה תוכל להחליט מה היא עושה עם זה – או תא משפחתי או שהיא מבקשת להעביר את זה לבעל או שהיא מבקשת להעביר את ההטבה הזאת לשנה אחרי זה, שזה לא בשנת הלידה. זהו, אלה ההסתייגויות. 

אני עושה עכשיו הפסקה לרבע שעה. אני רוצה לשבת אתכם ותגידו מה אתם נותנים. אם אתם לא נותנים כלום – אני מבטל את ההפסקה ואני מצביע. הפסקה של רבע שעה. 

<(הישיבה נפסקה בשעה 10:00 ונתחדשה בשעה 10:30.)>
<היו"ר משה גפני:>
אני מחדש את הישיבה. מי מקריא את סעיף 2?

<גיא גולדמן:>
"2. תחילתו של חוק זה ביום ג' בטבת התשע"ז, 1 בינואר 2017".
<היו"ר משה גפני:>
אני מצביע על שם החוק. מי בעד שם החוק?

הצבעה

בעד – 3
נגד – 2 

<מיקי לוי (יש עתיד):>
נפל, אני מצטער. אדוני, נפל. 

<רחל עזריה (כולנו):>
לא נכון. 

<מיקי לוי (יש עתיד):>
אל תתערבי. 3:2 – נפל. 
<רחל עזריה (כולנו):>
נפל. 

<מיקי לוי (יש עתיד):>
ראית אותי מצביע? בבקשה לבדוק את הצילומים. מיכל, מיקי ומיקי נגד גפני ורחל. 

<רחל עזריה (כולנו):>
עשיתי רביזיה. 

<היו"ר משה גפני:>
אנחנו יכולים להגיש רביזיה. 

<מיקי רוזנטל (המחנה הציוני):>
תגישו. 

<היו"ר משה גפני:>
אבל אני מבקש בכל זאת – דוד היה פה - - - 

<מיקי לוי (יש עתיד):>
אבל הוא לא הצביע, גפני. 

<היו"ר משה גפני:>
רועי היה בהתחלה. 

<מיקי לוי (יש עתיד):>
תגישו רביזיה. טמיר, כמה ספרת?

<טמיר כהן:>
ספרתי 3:2.

<מיקי לוי (יש עתיד):>
זה הכל, טמיר ספר 3:2.

<טמיר כהן:>
3:2 בעד. 

<מיקי לוי (יש עתיד):>
מה טמיר ספר? 

<היו"ר משה גפני:>
רבותי, התהליך היה כזה - - - 

<מיקי רוזנטל (המחנה הציוני):>
יש להם הצעה להוראת השעה?

<דוד ביטן (הליכוד):>
אתם לא רוצים את החוק?

<מיקי רוזנטל (המחנה הציוני):>
אנחנו בעד החוק. 

<רחל עזריה (כולנו):>
אז תפסיקו כבר. יאללה, כאילו ח"כים חברתיים, אבל אתם הולכים לפגוע בכל ההורים לילדים קטנים. מה יש לכם? פעם ראשונה. לא היה צריך לצאת למחאה, לא היה מחאת העגלות, ואנחנו מקבלים את מה שהורים לילדים - - - 

<מיקי לוי (יש עתיד):>
הודענו שאנחנו בעד החוק, אנחנו נגד הוראת שעה.  
<תמר זנדברג (מרצ):>
אני לא מבינה מה את רוצה. אנחנו רוצים שזה יהיה כל הזמן, קבוע. מה הבעיה?

<רחל עזריה (כולנו):>
האויב של הטוב מאוד זה המצוין. עדיף - - - 

<תמר זנדברג (מרצ):>
בואי בואי, אל תחלקי ציונים. מה קרה, ירדתם בסקרים?

<רחל עזריה (כולנו):>
מה קרה? את מתעצבנת שאת לא חלק מקואליציה שעושה מהלך כזה?

<תמר זנדברג (מרצ):>
מהקואליציה הזאת אני גאה לא להיות חלק. 

<מיקי לוי (יש עתיד):>
שיירשם שהאופוזיציה בעד החוק ונגד הוראת השעה. 

<רחל עזריה (כולנו):>
בסדר, אז בואו נעביר את החוק אחר כך נדון בהוראת שעה. 

<דוד ביטן (הליכוד):>
איפה היה שר האוצר אז?

<רחל עזריה (כולנו):>
הוא לא היה בעניין, שר האוצר אז. 

<דוד ביטן (הליכוד):>
אני הצבעתי. לא ראית אותי, הייתי בצד. 

<היו"ר משה גפני:>
בואו נדבר קודם על העובדות. מבחינת העובדות, היחיד שהצביע נגד היה מיקי לוי. 

<דוד ביטן (הליכוד):>
תעשה הצבעה חוזרת. 

<היו"ר משה גפני:>
רק רגע. 

<מיקי רוזנטל (המחנה הציוני):>
בסדר, מה זה משנה? - - -

<דוד ביטן (הליכוד):>
ספירה חוזרת אני מבקשת. 

<היו"ר משה גפני:>
היחיד שהצביע נגד היה מיקי לוי. 

<רחל עזריה (כולנו):>
חבל על הזמן. תמשכו זמן והחוק לא יקרה. תהיו מגניבים מבחינת הקואליציה אבל כל ההורים - - -

<מיקי לוי (יש עתיד):>
לא לא, רחל. זה האשמות שווא. 

<היו"ר משה גפני:>
רחל, תני לי לנהל. אם אפשר, לא להפריע. בהתחלה רק מיקי לוי הצביע נגד, בגלל סיבה פשוטה – הנושא של הוראת השעה. היה ברור לי שעל השם מצביעים כולם בעד, כך היה ברור לכולם, חוץ ממיקי לוי שהיה ער לעניין של הוראת השעה. ההצבעה היתה רק שלו. אחרי זה כשצעקנו את הוראת השעה, כשהיה פה כבר את מיקי רוזנטל, כשדוד ביטן עמד פה וזה הפך להיות נושא התחילה ההצבעה. יכול להיות שבהצבעה הזאת היה מצב שונה. זה לא היה תחילת ההצבעה. 

לכן אני מבקש: אנחנו נחזור על ההצבעה, אתה תגיש רביזיה. בכל מקרה נצטרך לחזור לזה, אני רק רוצה שנהיה צמודים לעובדות. 

מי בעד שם החוק? מי נגד?

הצבעה

בעד – 6
נגד – 5
נמנעים – אין

שם החוק נתקבל. 

<היו"ר משה גפני:>
תודה רבה. 
<מיקי לוי (יש עתיד):>
אנחנו בעד. אני מבקש שתנסחו את זה אחרת, אחרת זה נשמע רע. אנחנו בעד החוק, נגד הוראת השעה. אנחנו בעד החוק – אני חוזר – ונגד הוראת השעה. 

<נדב שיינברגר:>
אתה רוצה להגיד שאתה נגד - - - 

<מיקי לוי (יש עתיד):>
לא לא, עם כל הכבוד. 

<נדב שיינברגר:>
אתה רוצה להצביע בעד? תצביע בעד החוק. 

<מיקי לוי (יש עתיד):>
לא, אל תגיד לי מה להצביע. 

<תמר זנדברג (מרצ):>
אתה מסביר לחבר כנסת מה להצביע?

<מיקי לוי (יש עתיד):>
אנחנו בעד החוק, נגד הוראת השעה. ככה אני רוצה שיירשם. 

<היו"ר משה גפני:>
לגבי סעיף 1 - - -

<מיקי לוי (יש עתיד):>
רביזיה, בכל מקרה. 

<היו"ר משה גפני:>
בסדר. אישה שמבקשת - - - 

אני מבקש שיהיה כתוב בחוק – לא מעניין אותי שלא שומעים. סיכמנו שאישה שילדה בזמן הוראת השעה – ב-2017, אבל זה יכול להיות גם ב-2018 – היא מקבלת כפי שמופיע בחוק. 

אני מבקש: צאו החוצה. זה לא מעניין אותי בכלל. 

אישה שמבקשת להעביר את נקודת הזיכוי לשנה העוקבת, הבאה – במקום 2017 שיהיה 2018 - - - 

<מיקי רוזנטל (המחנה הציוני):>
כהצעתי. 

<היו"ר משה גפני:>
הצעתי את זה לפניך, אבל אנחנו יחד. אם היא ילדה ב-2018 והיא רוצה להעביר את זה ב-2019, היא זכאית לעשות את זה על-פי החוק. זה יהיה כתוב בחוק. 

<רחל עזריה (כולנו):>
אבל בהודעה שלה. 

<שלומית ארליך:>
נכניס תיקון שאומר שאישה שילדה - - - 
<מיקי לוי (יש עתיד):>
אני מצטער, אני לא שומע את היועצת המשפטית. זה חשוב. 

<שלומית ארליך:>
אישה שילדה בשנים 2017 ו-2018 זכאית לבחור אם נקודת הזיכוי שהיא זכאית לה לפי הוראות החוק הזה – זאת אומרת, תוספת הנקודה שיש לה בשנת הלידה; היום יש לה 0.5 נקודה, לפי החוק הזה היא זכאית לנקודה אחת – יובאו בחשבון בשנת הלידה או בשנת המס שלאחריה. 

<מיקי רוזנטל (המחנה הציוני):>
מצוין, אנחנו בעד. תצביע על הסעיף. 

<היו"ר משה גפני:>
עכשיו לגבי הוראת השעה - טוענת הממשלה שהיא לא יכולה להביא את זה. היא רוצה, ככה אמר מנכ"ל משרד האוצר. היא רוצה להביא את זה מ-2019 ואילך. 
<דוד ביטן (הליכוד):>
זה מה שהוא אמר במסיבת העיתונאים. 

<היו"ר משה גפני:>
כן. הממשלה טוענת שיש איזה חוק עלוב, שעל-פי החוק הזה צריך להתכנס - - 
<דוד ביטן (הליכוד):>
זה המצב. נותנים 200 פה, לוקחים 1,000 פה; נותנים - - - בסוף לא נשאר. 
<היו"ר משה גפני:>
- - לאותו תקציב, ומורידים את זה - - -

<רחל עזריה (כולנו):>
אבל נותנים למשפחות צעירות. זה כן חשוב. 

<דוד ביטן (הליכוד):>
את התרגילים האלה כולם יודעים לאורך שנים. 

<רחל עזריה (כולנו):>
בסדר, למשפחות צעירות – פעם ראשונה. 

<דוד ביטן (הליכוד):>
נותנים 400 לוקחים 1,200 - - - 

<רחל עזריה (כולנו):>
לא נכון. 

<היו"ר משה גפני:>
- - שמורידים את זה - דוד, אני לא יכול ככה לנהל ישיבה. 

<רחל עזריה (כולנו):>
- - - משפחות צעירות. 

<דוד ביטן (הליכוד):>
שקל לא נשאר להם. שקל. 

<רחל עזריה (כולנו):>
זה לא נכון. 

<היו"ר משה גפני:>
אני חולק על כל העניין הזה. אם תוגש הסתייגות על העניין, גם אני אעלה לדבר על העניין במליאת הכנסת. על פי החוק, אי אפשר לכתוב עכשיו 2019.
<בצלאל סמוטריץ (הבית היהודי):>
למה?

<היו"ר משה גפני:>
בגלל דברים שאני לא רוצה להוציא מהפה. אני לא רוצה להוציא מילים גסות מהפה. 

<קריאות:>
- - - 

<היו"ר משה גפני:>
למה? ככה. למה – יום כיפור מתקרב, אני צריך להכות על חטא. 

<קריאה:>
- - - נומרטור. 

<היו"ר משה גפני:>
נומרטור – אסור להגיד את המילה הזאת. הם צריכים להחליט עכשיו האם מקצצים, האם כל מה שנלווה לעניין הזה. אני מציע - - -

<עודד פורר (ישראל ביתנו):>
מה עושה לנומרטור חוק מיסוי דירה שלישית?
<היו"ר משה גפני:>
אני מציע שיהיה כתוב בחוק - - 

<עודד פורר (ישראל ביתנו):>
אם חוק מיסוי דירה שלישית חוזר לפה, מה עושה לנומרטור?

<מיקי רוזנטל (המחנה הציוני):>
900 מיליון. 900 מיליון יש בתקציב - - - 

<היו"ר משה גפני:>
- - שהממשלה - - - 

<מיקי רוזנטל (המחנה הציוני):>
רגע רגע, 900 מיליון זה חוק דירה שלישית בתקציב? זה ירד עכשיו. 

<היו"ר משה גפני:>
בסדר. שהממשלה תבוא לכאן לפני סיום החוק, לפני תום שנת 2018 - - - 

<איתי טמקין:>
לא לא, במסגרת דיוני התקציב. 

<קריאה:>
לא לא, אנחנו מציעים משהו אחר. 

<מיקי לוי (יש עתיד):>
מה אתם רוצים? או שתתקנו את הגירעון ל-395, כמו שאנחנו קיבלנו. 

<קריאה:>
תוספת הוותק נמצאת בנומרטור, אדוני. 

<היו"ר משה גפני:>
לא לא, נגמר. אני לא רוצה לשמוע. לכן אני מציע שיהיה בחוק שהממשלה תבוא לפני סוף שנת 2018 והיא תגיד לוועדת הכספים האם היא ממשיכה את החוק הזה, כן או לא, ותנמק את טיעוניה. 

<בצלאל סמוטריץ (הבית היהודי):>
גפני, אני רק שואל - - -

<היו"ר משה גפני:>
מי בעד סעיף - - - ?

<בצלאל סמוטריץ (הבית היהודי):>
רגע רגע, גפני. אני שואל: אם שר האוצר עכשיו חותם על פטור ממכס לטלפונים סלולריים, זה גם רק הוראת שעה?

<קריאה:>
זה לא בנומרטור?

<איתי טמקין:>
זה גם הוראת שעה. 

<בצלאל סמוטריץ (הבית היהודי):>
כל פטור – על אלכוהול ועל זה – זה הוראת שעה? אנשים לא יכולים יותר - - - ?

<מיקי לוי (יש עתיד):>
בצלאל, בבקשה. אני רוצה לשמוע. 

<שלומית ארליך:>
ההסתייגות הראשונה של חבר הכנסת מיקי לוי מורידה את הרישא שמתייחסת להוראת השעה, ובהתאם נתקן גם את הכותרת. 

<היו"ר משה גפני:>
מי בעד ההסתייגות? מי נגד?

הצבעה

בעד ההסתייגות – מיעוט
נגד –  רוב
ההסתייגות לא נתקבלה. 
<היו"ר משה גפני:>
ההסתייגות לא התקבלה. 
<מיקי לוי (יש עתיד):>
רביזיה. 

<היו"ר משה גפני:>
יש רביזיה. 

<מיקי לוי (יש עתיד):>
כמה יצא בהסתייגות?

<טמיר כהן:>
3:8.

<מיקי לוי (יש עתיד):>
רביזיה. 

<עודד פורר (ישראל ביתנו):>
טמיר, אני רוצה הסתייגות דיבור. 

<היו"ר משה גפני:>
הסתייגות דיבור לעודד פורר. 

<עודד פורר (ישראל ביתנו):>
הסתייגות דיבור לכל הסיעה. 

<מיקי לוי (יש עתיד):>
גם אני. 

<רחל עזריה (כולנו):>
על מה? עודד, אתם מדברים על צהרונים וקייטנות - - - 

<עודד פורר (ישראל ביתנו):>
אני חושב שאתם לא נותנים כאן מספיק. אני חושב שאפשר לתת יותר. אני רוצה שייתנו יותר. 

<רחל עזריה (כולנו):>
אוקיי. אז ניתן את זה ואחר כך נדון בשאר. אתה לא מתבייש לדבר את רוממות הצהרונים והקייטנות שלך, ואתה פוגע פה במשפחות הצעירות?

<היו"ר משה גפני:>
- - - בקואליציה. 

<רחל עזריה (כולנו):>
גם הם בקואליציה. 

<היו"ר משה גפני:>
אני עוד מעט לא יכול להצביע. 

<עודד פורר (ישראל ביתנו):>
רחל, אני מבין שלא נוח לך שאנחנו מדברים, אבל מה לעשות, זה חלק מהעבודה. 

<רחל עזריה (כולנו):>
תעשו ואל תדברו. תעשו כבר. 

<עודד פורר (ישראל ביתנו):>
לא מוצא חן בעינייך, אז יש לך כנראה בעיה. 

<שלומית ארליך:>
הסתייגות של חבר הכנסת מיקי רוזנטל: לעשות את החוק לשנתיים לא בהוראת שעה. 

<היו"ר משה גפני:>
מי בעד ההסתייגות?

הצבעה

בעד ההסתייגות – מיעוט
נגד –  רוב
ההסתייגות לא נתקבלה. 

<היו"ר משה גפני:>
לא התקבל. הלאה. 

<מיקי רוזנטל (המחנה הציוני):>
ההסתייגות הזאת היא בשם כל המחנה הציוני. 

<שלומית ארליך:>
אני מקריאה את הבקשות לרשות דיבור: לכל סיעת מרצ - - -

<מיקי לוי (יש עתיד):>
שיירשם בפרוטוקול שהקואליציה מצביעה תחת מחאה, בבקשה. 

<שלומית ארליך:>
רשות דיבור יש לנו לכל סיעת מרצ, יש לנו לחבר הכנסת לפיד, לסיעת המחנה הציוני, חבר הכנסת מאיר כהן, חבר הכנסת פורר וכל סיעתו ולרשימה המשותפת. 

<היו"ר משה גפני:>
מי בעד אישור סעיף 1, כהצעת הוועדה?

<מיקי רוזנטל (המחנה הציוני):>
לא, אנחנו מצביעים בעד החוק. 

<מיקי לוי (יש עתיד):>
אנחנו רוצים להוריד את התאריכים. 

הצבעה

בעד סעיף 1, כהצעת הוועדה – רוב
נגד –  מיעוט
סעיף 1 נתקבל. 

<היו"ר משה גפני:>
הסעיף התקבל. 

אני מצביע על סעיף 2. 

<שלומית ארליך:>
"תחילתו של חוק זה ביום ג' בטבת התשע"ז, 1 בינואר 2017."
<היו"ר משה גפני:>
מי בעד?

<מיקי רוזנטל (המחנה הציוני):>
אי אפשר ככה. 

<עודד פורר (ישראל ביתנו):>
אדוני, אני לא שומע על מה אנחנו מצביעים. 

<מיקי לוי (יש עתיד):>
ביטן, קשקשן. 

<דוד ביטן (הליכוד):>
אתה קשקשן. 

<מיקי לוי (יש עתיד):>
תשאל אותם, 3.95 גירעון. הבוס שלך הביא לזה. 

<היו"ר משה גפני:>
מי בעד ההסתייגות של דוד ביטן? מי נגד?

<דוד ביטן (הליכוד):>
רגע, רגע. 

<עודד פורר (ישראל ביתנו):>
רגע. ביטן, תגיד עוד פעם מה ההסתייגות. 

<מיקי לוי (יש עתיד):>
מה ההסתייגות? אנחנו רוצים לשמוע את ההסתייגות. אנחנו לא יודעים, רוצים להצביע. 

<דוד ביטן (הליכוד):>
אני אסביר. 

<עודד פורר (ישראל ביתנו):>
למה נותנים לו להגיש הסתייגות ולא נותנים לי להגיש הסתייגות? גם אני רוצה להגיש הסתייגות. 

<דוד ביטן (הליכוד):>
ההסתייגות שהגשתי: שהחוק הזה ייכנס לתוקף רק אחרי שקצבת הנכים תעלה לשכר המינימום. 

<מיקי לוי (יש עתיד):>
מי בעד ירים את ידו. 

<רחל עזריה (כולנו):>
לדפוק את ההורים לילדים קטנים – ברור. 
<תמר זנדברג (מרצ):>
רגע, את רוצה לדפוק את הנכים? לא הבנתי. 

<עודד פורר (ישראל ביתנו):>
דווקא כשהעלית את המיסוי לאותם הורים בחוק ההסדרים לא היתה לכם בעיה, אז זה היה בסדר. 

<דוד ביטן (הליכוד):>
בגלל שאמרו לי שהיתה היום פגישה בין ראש הממשלה לשר האוצר על נושא הנכים, אז אני מוכן שההסתייגות תישאר למליאה. נראה מה הפתרון - - - 

<היו"ר משה גפני:>
סעיף 1 עבר. אתם הגשתם רביזיה, יפה. ברביזיה - - - 

<דוד ביטן (הליכוד):>
אני אומר שיש לי רביזיה לחוק כולו, בלי קשר. 

<היו"ר משה גפני:>
רגע, תקשיב. היות שיש רביזיה, יכול להיות שאם דוד ביטן - - - 
<איתן ברושי (המחנה הציוני):>
חבר'ה, זה כנסת פה. 

<היו"ר משה גפני:>
יש בקשה של חבר הכנסת דוד ביטן להכניס בחוק את מה שהוא אומר. לא נצביע על זה עכשיו, אבל יש רביזיה. מכיוון שיש רביזיה, אם הפגישה שלו תעלה יפה – בסדר, נפיל את הרביזיה ונגמר העניין; אם זה לא יעלה יפה – נעביר את הרביזיה ונעביר את - - - 

<רועי פולקמן (כולנו):>
גפני, תעלה את זה למליאה. 

<מיקי רוזנטל (המחנה הציוני):>
האופוזיציה בעד. 
<היו"ר משה גפני:>
עכשיו מצביעים על סעיף 2, שזה יחול רטרואקטיבית מה-1 בינואר. מי בעד סעיף 2? מי נגד?
הצבעה

בעד סעיף 2, כהצעת הוועדה – רוב
נגד –  אין
סעיף 2 נתקבל. 

<היו"ר משה גפני:>
תודה. 

<דוד ביטן (הליכוד):>
האופוזיציה בעד גם כן?

<רחל עזריה (כולנו):>
מזל טוב, ברכות על ההישג. 

<דוד ביטן (הליכוד):>
 - - - 

<מיקי רוזנטל (המחנה הציוני):>
למה? אנחנו תומכים בחוק. 

<מיקי לוי (יש עתיד):>
- - - תמכנו. על מה אתה מדבר?

<מיקי רוזנטל (המחנה הציוני):>
לא הצבענו נגד, הצבענו בעד החוק - - -

<מיקי לוי (יש עתיד):>
אנחנו בעד החוק, גפני. 

<עבדאללה אבו מערוף (הרשימה המשותפת):>
לא בעד הוראת שעה. 

<רועי פולקמן (כולנו):>
ביטן, אתה מוכן שאעלה גם הסתייגות שאומרת שמאחדים את תאגיד החדשות ואת תאגיד השידור? אני גם מעלה. זה חוסך מלא כסף, יהיה עוד כסף לקצבאות של הקשישים. אתה מוכן?
<דוד ביטן (הליכוד):>
- - - יש הבדל. 

<עודד פורר (ישראל ביתנו):>
אני מוכן להכניס הסתייגות על התאגידים ולהצביע על זה. אני מוכן. 

<דוד ביטן (הליכוד):>
תעלה - - -

<היו"ר משה גפני:>
אף אחד לא יכול להעלות שום דבר מכיוון שהדיון וההצבעות הסתיימו. החוק התקבל בוועדת הכספים לפי מה שנקבע פה, עם מה הוספנו, עם מה שניסחנו, עם כל מה שנלווה. זהו. 

עכשיו יש רביזיה. פעם ראשונה בתולדות הכנסת שהאופוזיציה מגישה רביזיה על חוק שהיא תומכת בו, ויושב-ראש הקואליציה מצטרף לאופוזיציה - - - 
<דוד ביטן (הליכוד):>
לא, אני לא מצטרף. 

<מיקי לוי (יש עתיד):>
כן, כן. 

<דוד ביטן (הליכוד):>
עם כל הכבוד ליו"ר שאוהב להצהיר הצהרות כל הזמן, לפעמים גם לא צריך לדבר הרבה. אני נותן רביזיה על מנת לראות אם פתרו את התהליכים האלה. 

<מיקי לוי (יש עתיד):>
אנחנו נתנו רביזיה על שם החוק. אנחנו בעד החוק – על שם החוק. 

<היו"ר משה גפני:>
אני יכול להצביע על כל הרביזיות. אני מבקש להסביר את מה שהיה. 

<מיקי רוזנטל (המחנה הציוני):>
אבל אני מבקש שתתקן את מה שאמרת. אתה אמרת שהאופוזיציה הצביעה נגד חוק שהיא בעדו. אנחנו בעד החוק, אנחנו נגד הוראת השעה. אני מבקש ממך. 

<היו"ר משה גפני:>
מיקי רוזנטל, אני אתקן את זה. 

<רועי פולקמן (כולנו):>
מיקי, סליחה שאני אומר - - -
<היו"ר משה גפני:>
אבל רועי, אני מדבר עכשיו. זה לא בסדר. 

<רועי פולקמן (כולנו):>
אתה בעד הזוגות הצעירים ונגד - - - 

<היו"ר משה גפני:>
רועי, אוציא אותך. 

<מיקי רוזנטל (המחנה הציוני):>
הגשנו בג"ץ לא בגלל הדירה השלישית. בגלל שהממשלה דורסנית, כל החוקים פה. 

<רועי פולקמן (כולנו):>
אם הייתם באים לדיון זה היה - - - אתם עשיתם. 

<היו"ר משה גפני:>
רועי, מה זה הדבר הזה?

<מיקי לוי (יש עתיד):>
ועובדה שבג"ץ היה לטובתנו. בהליך נפל פגם מהותי. 

<היו"ר משה גפני:>
אני לא רוצה לשמוע. אל תדברו פה מילה עכשיו. 

<מיקי רוזנטל (המחנה הציוני):>
הזהרתי אתכם ולא רציתם לשמוע. 

<היו"ר משה גפני:>
מה שאני מבקש זה להסביר. היות שהישיבה מסתיימת, אני מבקש לומר כדלהלן: האמת היא שיש תמיכה גורפת בחוק הזה. החוק הזה מיטיב עם זוגות ועם אישה שיולדת. המגמה היא שנמשיך את החוק הזה גם לאחר מכן. התגלו בעיות משפטיות, שאני מודה באשמה, שאני אשם בזה. לא שמעתי לעצות שנתנו לי ופתאום ממציאים פה מילים כאלה, שאני לא יודע מאיפה הביאו אותן. יצטרכו לבוא לכאן לפני שמסתיים התהליך של השנתיים, שהוא רטרואקטיבי מה-1 בינואר 2017, ויבואו להגיד אם ממשיכים את זה ב-2019 ואילך, ויצטרכו למצוא גם מקור מימון לעניין הזה, או שלא ממשיכים. מעניין מי יהיה שר האוצר אז, שיגיד שהוא לא ממשיך את זה, בגלל שאלה הטבות שהתרגלו אליהן שנתיים. 
עכשיו קורים פה כמה דברים: האופוזיציה הגישה רביזיה על הסעיף של הוראת השעה. יש רביזיה נוספת, והרביזיה היא של יושב-ראש הקואליציה דוד ביטן. דוד ביטן מעלה פה דברים שאינם קשורים לחוק. 
<דוד ביטן (הליכוד):>
למה? זה תקציב, למה לא קשור לחוק?

<היו"ר משה גפני:>
מבחינה כספית. יש לו טענה למה נותנים לזה ולא נותנים - - - 

<דוד ביטן (הליכוד):>
- - - אני מוריד. 

<היו"ר משה גפני:>
בסדר דוד, אני מסביר אותך. אמר דוד ביטן בוועדה שיש לו ישיבה, שיכול להיות שתעלה יפה - - - 

<דוד ביטן (הליכוד):>
לא לי, לא לי. 

<היו"ר משה גפני:>
לעם ישראל. ואז הוא יסיר את הרביזיה. לכן אישרנו את החוק, אבל החוק לא הושלם, מכיוון שנצטרך להצביע על רביזיות. אם הרביזיה לא תתקבל – החוק יאושר; אם הרביזיה תתקבל – נקיים את הדיון מחדש. 

תודה רבה, הישיבה נעולה. 

<הישיבה ננעלה בשעה 11:15.>

